text: Entrenament test per a Ronaldinho | FCBarcelona.cat
  Entrenament test per a Ronaldinho
  El brasiler ha saltat aquesta tarda a la gespa del Camp Nou per dur a terme una avaluació sobre el terreny de joc per saber quina tolerància de treball té el múscul afectat.
  Eren les 6 de la tarda quan Ronaldinho ha iniciat al Camp Nou, juntament amb un preparador físic, una suau sessió d'exercicis que ha durat 30 minuts. L'entrenament ha servit per avaluar sobre el terreny de joc la tolerància de treball que té el bessó de la cama dreta del '10' del Barça.
  El crac brasiler, que es va perdre el partit amb el Sevilla i que també estarà absent amb el Saragossa , ha dut a terme diferents exercicis coordinatius, així com també ha realitzat carrera en diferents direccions enfocada a la millora dels recolzaments.
  El brasiler també ha pogut entrar en contacte amb la pilota, tot i que sempre a un ritme molt suau.
  El suport dels aficionats
  Els turistes que estaven duent a terme el recorregut del Tour Camp Nou entre les 6 i les 6.30 de la tarda han estat de sort. Tots ells han pogut veure al brasiler en acció mentre aquest entrenava. Els aficionats han corejat el seu nom i li han dedicat moltes mostres de suport. El crac, atent com sempre, ha respost als crits amb el seu conegut gest surfista amb dos dits de la mà.